14ê tebaxa 2007î de bajarekê Til Izêr û Komelgehê Sîba Şêx Xidirî yê Şingalî bi 4 wesayîtanê bombabarkerdeyan hêrişêko çetin ame kerdene. Hêriş de goreyê doneyanê fermîyan Til Izêr de 350 û Sîba de 600 kesî şehîd bîyê, 7 kesî zî birîndar bîyê. Aqîbetê xeylêk hemwelatîyan zî hema nêzanîyeno.
Wextê hêrişî de asayîşê herême destê PDKyî û hukmatê Iraqî de bi. Rayîrê ke şinê Sîba û Til Izêrî zî binê kontrolê PDKyî de bîyî û rayîran ser de 3 noqtayê kontrolî yê PDKyî est bîyî.
2007 de Til Izêr û Sîba Şêx Xidirî yê Şingalî de çar teqayîşî qewimîyayî. Tugayê Qesasî yê Tirkan (TIT) mesuldarîya hêrişan girewte xo ser ke TITî pê suîkastanê vera çepgîranê tirkan şinasîyeno.
Rixmo ke o çax PDK û Hukmatê Iraqî pê asayîş û pawitişê herême erkdar bîyî, înan erkê xo nêard ca.
Qirkerdişê Til Izêr û Sîba Şêx Xidirî ra 7 serran dima narey 3ê tebaxa 2014î de cerganê DAÎŞî vera êzidîyanê Şingalî qirkerdişêko pîl (Fermano 73.) kerd. Wextê nê fermanî de zî 12 hezar pêşmergeyan reyna şar nêpawit û ê remayî. Komelê êzidîyan Qirkerdişê Til Izêr û Sîba Şêx Xidirî sey destpêkê Fermanê 3ê Tebaxa 2014î pênase keno.
Têgêrayîşê Azadîya Cinîyan ê Êzidîyan (TAJÊ) serrgêra 8. ya Fermanê 73. de derheqê netîceyanê fermanî û gefanê vera Şingalî de raporêk amade kerd.
Rapor de ca dîyeno nê doneyanê serê Fermanê 3ê tebaxa 2014î:
Cinîyê ke ameyê remnayene:3 504
Camêrdê ke ameyê remnayene: 2 869
Kesê ke hema zî destê DAÎŞî de yê: 2 941
Domanê ke sewir mendê: 2 166
Kesê ke dîyayê koçkerdene: 360 000
→ êyê ke kampanê Başûrî de manenê: 200 000
→ êyê ke Iraqî ra vejîyayê: 10 000
Kesê vînîbîyayeyî: 220
Gorê komkîyî: 87
→ gorê ke ameyê akerdene: 33
Cinîyê ke ameyê xelisnayene: 1 184
Camêrdê ke ameyê xelisnayene: 337
Êzidîyê ke agêrayê Şingalî: 150 000
Êzidîyan Fermanê 73. ra dima xo rêxistin kerd û ê bîyî wayîrê îradeyî. Êzidîyan yewinê xo yê pawitişî YBŞ û YJŞ awan kerdî, warê sîyasîyî de zî Partîya Azadîye û Demokrasî ya Êzidîyan (PADÊ) û TAJÊ awan kerdî. Reyna êzidîyan Îdareyo Xoser ê Şingalî na ro.
Êzidîyî nika vera gefanê hêrişî yê dewleta tirke ya îşxalkere û Iraqî seba xoserî û statuyê xoserî yê Şingalî têkoşîn kenê.
